Pa gevonnis oor vierjarige se moordArgieffoto ŉ 27-jarige man is gevonnis nadat hy sy vierjarige dogtertjie in Bloemfontein vermoor het. Morema Ishmael Morwagae (27) is in hegtenis geneem nadat hy sy vierjarige op 11 Oktober 2016 aangerand en op die vloer gegooi het. Hy het ŉ ambulans ontbied en beweer sy het van die bed afgeval, het sers. Ikobeng Hlubi, woordvoerder van die polisie, verduidelik. Die voorval het in die informele nedersetting Phase 10 plaasgevind. “Met nadere ondersoek het dit geblyk dat die kind aangerand is en ŉ saak van poging tot moord is aanhangig gemaak. Die dogtertjie het egter aan haar beserings beswyk en Morwagae is aangekla van moord,” het Hlubi bygevoeg. Die polisie het tydens die ondersoek uitgevind dat dit nie net die dogtertjie is wat deur haar pa aangerand is nie, maar dat haar broer ook mishandel word. ŉ Saak van kindermishandeling is gevolglik ook aanhangig gemaak teen Morwagae. Morwagae is tot 15 jaar tronkstraf gevonnis op aanklag van moord, sewe jaar op aanklag van aanranding met die doel om ernstig te beseer en sewe jaar vir elke aanklag van kindermishandeling. Die vonnisse sal gelyklopend uitgedien word, het Hlubi gesê.